**מילים  לשבת**

**שער הנגב - ערב שבת , י"ד בחשוון תשע"א, 22 באוקטובר 2010**

**שלום לחברות ולחברים,**

**תסבירו לי**

השבוע קבלו קבוצים שלנו הודעה ממינהל מקרקעי ישראל בה נאמר שלא יינתנו עוד התרי בנייה חדשים אלא אם הקבוץ יתחייב שאינו משכיר דירות.

במלים אחרות, כתנאי לקליטת תושבים חדשים, המדינה דורשת מאיתנו, לגרש תושבים ותיקים...או שלא הבנתי משהו...

**התחדשות השיתוף**

השבוע נפרדה הנהלת "מעברים", מרכז התעסוקה למגזר הכפרי, מדתיה בר ששת, המנהלת הותיקה. לצד התודות על פעילותה החכמה והיעילה, הכברנו ברכות על היכולת של "מעברים" לחזק את השיתופיות בעידן של הפרטות תוך יצירת קואליציה בין משרדי ממשלה, המגזר השלישי והרשויות המקומיות. הכפר הישראלי מוכיח כושר התאוששות ובתוך כך, אנחנו לא מוותרים על הצמחת רכיבים מחודשים של שתפנות ואחריות חברתית.

**הבטיחו לנו**

שר התחבורה, ישראל כץ, התארח אצלנו ושמע מאיתנו דברים חמים על תחילת העבודות להקמת הרכבת. מנכ"ל הרכבת  שימח אותנו בידיעה שתחנת הרכבת בשדרות/ניר עם תתחיל להיבנות בהקדם וכי קיימת אפשרות שהקו יפתח בכל קטע שיסתיימו בו העבודות.

השר קיבל את תביעתנו להסדרת מעבר הולכי הרגל בכניסה לקרית החינוך/מכללת ספיר מכביש 232 (שער האקדמיה). הוא הבטיח שהנושא יוסדר על ידי רמזור או כיכר.

השר שמע סקירה על תחילתן הצפויה של העבודות לשיפוץ כבישי הגישה לארז ולאור הנר ולבקשתנו, הורה לצרף את הכניסה לרוחמה לפרוייקט הארצי של "כבישים ללא אבא". כמו כן, צמתי הכניסה לישובים לאורך כביש 232  יכללו במסגרת שידרוג הכביש עד לכרם שלום.

**גם וגם**

לימוד ההייסטוריה בגישה הנרטיבית מאפשר לקבוצת תלמידים מוכשרים מהתיכון להכיר את זווית הראייה של הפלסטינים לצד העמדה הציונית הקלאסית. התלמידים מרוצים, הוריהם גם, המורות גאות והמועצה מעודדת. מה הבעיה? משרד החינוך לא אישר את ספר הלימוד.

מה עושים? פועלים ברוח אותה הציע אריק שרון לחקלאי מן האזור, שביקש את עצתו לגבי מטע עצי זית אותו נטע בצפון הנגב, אך לא זכה עבורו עדיין להכרה ממלכתית מלאה. וכה אמר אריק לחקלאי: "אתה צריך להתקדם בשתי דרכים: האחת, עליך לפעול רק על פי החוק, אין מה לעשות. השנייה, אתה צריך להמשיך לטעת."

**בהצלחה, יואב**

בתוך זמן קצר יכנס יואב גלנט לתפקיד הרמטכ"ל. ביוזמת חיים ילין, "עוטף עזה" נפרד ממנו בקבוץ נירים.

בתום הקרב הקטלני, ביום הכרזת המדינה, חצר נירים הייתה הרוסה לחלוטין והצריפים בה הפכו לעיי חורבות בוערים. על קיר חדר האוכל ההרוס נותרה סיסמא מחג "האחד במאי": "לא הטנק ינצח - כי אם האדם".

אמרתי לאלוף, שאנחנו מלווים אותו מכאן בחרדת קודש, עם הצטרפותו לחבורה מצומצמת של אנשים שנטל קיומה של מדינת ישראל מונח על כתפיה. עוד הוספתי את תפילתי שיידע להבחין היטב בין הרגעים בהם יהיה עליו להיות תקיף וחד משמעי לבין המצבים בהם חובתו תהיה דווקא שלא למצות את מלוא העוצמה שנתונה למרותו.

ריגשו אותנו בני נירים ששרו את שיר השלום שנכתב בקבוץ בתקופת מבצע סיני:

**תראו רבותי שיגיע היום,**

**אצלנו בגבול יהיה עוד שלום**

**ואנחנו ניסע לחאן-יונס לסרט,**

**עם עבדול ווהאב, בערבית מדוברת.**

**יבוא עוד היום וניסע אז כולם**

**אל חוף אל-עריש ונשחה שם בים**

**ונאכל שם פלאפל נשתה שמה עראק,**

**נמצוץ מנרגילה, נלגום גם קפה.**

**ובערב שישי במגרש נשחק כדורסל**

**משחק רציני עם שופט, מזכירות וקהל,**

**וקבוצת ה"פועל" עבסאן**

**וה"פועל" ....... כמובן**

**הם יחליפו פרחים, נאומים, ברכות ובכלל.**

**בלילה בחוץ יעבוד לו פלח**

**וסטן ורימון הוא איתו לא ייקח**

**ואיכר ערבי עם עגאל וכפייה**

**עם עדר פרות מן החושך יופיע**

**ישבו זה מול זה ישיבה מזרחית,**

**ישימו באמצע ארגז ומפית**

**והשניים יאכלו, ידברו על בצורת,**

**על לול ועל רפת ומחיר של נשים.**

**ובמקום תעלה על הגבול ורובים ועמדות,**

**עוד יבנו שם בתים עם גגות אדומים**

**וגינות.**

**עוד תראו שיגיע היום,**

**בשדה יסתובב השלום,**

**עוד תראו!**

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)